T L A Č O V Á S P R Á V A

**Titul výstavy:**  JÁN KONIAREK a figurálne tendencie
**Vystavujúci autori:**  Ján Koniarek, Ladislav Šaloun, Fraňo Štefunko, Rudolf Uher, Erna Masarovičová, Vladimír Kompánek, Juraj Bartusz, Jozef Jankovič, Vladimír Gažovič, Veronika Rónaiová, Emöke Vargová, Stano Masár, Marek Kvetan, Ján Zelinka, Vlasta Žáková, Miroslav Trubač **Miesto konania:** Galéria Jána Koniarka v Trnave, Nové krídlo Koppelovej vily,

 Zelený kríček 3, Trnava
**Kurátor:**  Vladimír Beskid
**Otvorenie výstavy:** 23. 6.(Št) 2022 o 18:00

Nová expozícia Galéria Jána Koniarka v Trnave vracia do Nového krídla Koppelovej vily tvorbu zakladateľa slovenského moderného sochárstva a významného Trnavčana **Jána Koniarka**. Ide o nový pohľad nielen na samotnú tvorbu sochára a  nosné okruhy jeho tvorby, ale aj o načrtnutie ďalšieho vývoja figurálnej plastiky u nás v priebehu storočia a následného dialógu mladších autorov/-riek priamo s Koniarkovou tvorbou. Prezentácia vybraných autorov zahŕňa 15 výrazných umelcov/-kýň podľa roku narodenia od najstaršieho Koniarkovho súpútnika českého sochára **Ladislava Šalouna (1870-1948)** až po najmladšieho trnavského sochára **Miroslava Trubača (1986)**.

Expozícia názorne ukazuje  životnú a umeleckú cestu Koniarka od najstaršej sochy Portrét ešte z belehradského obdobia autora (1893) až po jeho poslednú sochu sediaceho **L. N. Tolstého (1949-51)**. Prezentujeme jednak vrcholné diela postrodinovskej expresívnej modelácie (Pijúci muž, Lavína, Faun, Bozk strasti), portrétnej tvorby (Dr. Holuby, A. Hlinka) aj príklady vojenských pomníkov a monumentálnych realizácií (Pomník padlých v 1. svetovej vojne; Pomník A. Bernoláka; Memorandový reliéf).

Posun v sochárskom jazyku 20. storočia metaforicky dokladá trojica sochárskych hláv hneď v úvode expozície: Koniarkov Portrét pani Sesslerovej (matky trnavského pivovarníka) z rokov 1924-25, Štefunkova Podobizeň národného umelca **Martina Benku (1956)** a súčasná **Zelinkova** autoportrétna Hlava II z roku 2010, odliata do betónu. Každá z nich má nielen sochárku kvalitu, intenzívnu výpovednú hodnotu ale aj silnú vlastnú históriu: busta pani Sesslerovej bola dokázateľne vystavená na XXIII. benátskom bienále v roku 1942; Štefunkova podoba Martina Benku tvorila základ pre jeho náhrobok na národnom cintoríne v Martine (1974) a séria vlastných hláv od Zelinku boli základom pre udelenie Ceny Oskara Čepana autorovi v roku 2015.

Tento portrétny trojlístok otvára obraz zmeny sochárskej paradigmy modelovania figúry, ale aj zmenu a rozšírenie repertoáru v materiáloch: Koniarkov a Štefunkov klasický bronz na mramorovom podstavci, potvrdzujú komorné bronzy mužskej a ženskej figúry (**Šaloun, Uher**) a potom ich striedajú nové materiály a prístupy v povojnom vývoji: epoxid, plech a voda (**Jankovič**), zvárané železo (**Masarovičová**), betón, roxor (**Zelinka**), sklo a kryštály modrej skalice (**Kvetan**), plastické hmoty (**Vargová, Masár**), aj výstupy mäkkej plastiky: špagát (**Bartusz**), kartón a sadrový obväz (**Trubač**),textil, či vatelín (**Žáková, Vargová**) a pod.

Expozíciu dopĺňajú aj diela, ktoré nadväzujú na Koniarkove dielo a vstupujú s ním do nového dialógu. Ide o rozmerné plátno **Veroniky Rónaiovej** Slovenský mýtus z roku 2006 (reflexia výstavy SNG pod rovnomenným názvom s vystaveným Koniarkovym Oráčom); komorná litografia **Vladimíra Gažoviča** Stéla **Jána Koniarka** z roku 2007, či súbor 12 štylizovaných tabuliek od **Stana Masára** Od Koniarka po Koniarka (2021), ktorý interpretuje diela 12 významných slovenských umelcov/-kýň s posunom od Pomníka A. Bernoláka až po akciu Cyrila Blaža Socha 1 a jeho zavesenie na opasku v ruke dejateľa (2011).

 Už tretia stála expozícia Galérie Jána Koniarka je tak aj prezentáciou dlhoročnej zbierkotvornej činnosti galérie, nakoľko všetky diela pochádzajú zo zbierok GJK ( okrem 2 zapožičiek od Spolku sv. Vojtecha v Trnave (pani Sesslerová) a Uher&Uher súkromná zbierka (Rudolf Uher: Ráno)). S potešením môžeme konštatovať, že v expozícii prinášame aj tri nové práce majstra Koniarka, predstavené verejnosti po prvýkrát: Pribina; Ranený; hlinený fragment Memorandového reliéfu pre Martin v mierke 1:1. Novinkou expozície je aj umiestnenie dotykovej obrazovky s množstvom ďalších informácií ( Koniarkova tvorba, jeho životopis, výstavy, bibliografia a pod.).Obnovenú expozíciu Ján Koniarek a figurálne tendencie bude na jeseň 2022 dopĺňať aj Záhrada sôch slovenských a trnavských umelcov v areáli Koppelovej vily.